DA Den Europæiske Unions Tidende C 244/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 244/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ZNOJEMSKÉ PIVO«

EF-Nr.: CZ-PGI-005/0376-14.10.2004

BGB ( X ) BOB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6-Bubeneč Tlf. (420) 220 38 31 11 Fax (420) 221 32 47 18 E-mail: posta@upv.cz

2. Sammenslutning:

Navn: Starobrno, a. s. Adresse: Hlinky 160/12 CZ-661 47 Brno Tlf. (420) 543 51 61 11 Fax (420) 543 21 10 35 E-mail: starobrno@starobrno.cz Sammensætning: Producent/forarbejdningsvirksomhed: BGB ( X ) andre ( )

Denne ansøgning fraviger artikel 5, stk. 1, i forordning (EF) nr. 510/2006, da der kun er én producent i området. Bestemmelserne i artikel 2 i Kommissionens forordning (EF) nr. 1898/2006 er opfyldt, da ansøgeren er den eneste producent i det afgrænsede område. Desuden fremstilles »Znojemské pivo« i det afgrænsede område efter den nedenfor beskrevne metode, af råvarer, der opfylder kravene til egenskaber og kvalitet, og med anvendelse af de lokale vandkilder, som giver »Znojemské pivo« dets særlige egenskaber og adskiller denne ølsort fra andre ølsorter, der fremstilles i de tilstødende områder. Produktets egenart har rod i byens århundredgamle bryggeritradition i det afgrænsede område. Betegnelsen »Znojemské pivo« er traditionelt kun knyttet til det pågældende område.

3. Produktets art:

Kategori 2.1 — Øl

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Znojemské pivo«

4.2. Beskrivelse: »Znojemské pivo« fremstilles i følgende kategorier: lyst fadøl, mørkt fadøl, lagerøl.

Råmaterialer:

Malt — fremstillet af toradet forårsbyg. Malten skal opfylde følgende krav:

Tør maltekstrakt (Vægtprocent) min. 78,0 Kolbach-indeks (%) 38,0 ±3 Diastatisk aktivitet WK-enheder min. 220 Faktisk styrke (%) maks. 82 Sprødhed (%) min. 80,0

Vand — fra byens vandforsyningsnet.

Humle — af sorterne Žatecký poloraný červeňák og Magnum Hallertau, i form af granulat og ekstrakt. Disse humlesorter giver »Znojemské pivo« dets typiske fine bitre smag.

Varebeskrivelse:

Lyst fadøl

startvægtfylde (OG) ( % ekstrakt) 8-10 %

alkoholindhold (vol. %) 3,2-4,0

bitterhed (EBC) 17-25

farve (EBC) 8-12

CO2-indhold (mg/l) 4,8-5,5

stærkt gæret fadøl, med et bittert anstrøg, fyldig humlearoma, god skumdannelse og harmonisk smag, mellemstærk skarphed.

Mørkt fadøl

startvægtfylde (OG) ( % ekstrakt) 9-10 %

alkoholindhold (vol. %) 3,8-4,0

bitterhed (EBC) 18-25

farve (EBC) 35-90

CO2-indhold (mg/l) 4,4-5,5

granatrødt mørkt øl med mindre udtalt bitterhed, behagelig malt-karamelagtig smag og aroma, moderat skarphed.

Lagerøl

startvægtfylde (OG) ( % ekstrakt) 11-12 %

alkoholindhold (vol. %) 4,5-5,0

bitterhed (EBC) 23-30

farve (EBC) 11-14

CO2-indhold (mg/l) 4,4-5,5

moderat gæret øl med fyldigere smag, moderat til stærk bitterhed og ren aroma, harmonisk smag, middel fylde, mere udpræget skarphed og god skumdannelse.

4.3. Geografisk område: Området Znojmo

4.4. Bevis for oprindelse: Producenten fører register over leverandørerne af alle råmaterialerne, køberne af de færdige produkter og systemet til kontrol med produktionen. Kontrollen med produktionsprocessen og verifikationen af varespecifikationen udføres af Státní zemědělská a potravinářská inspekce (den statslige landbrugs- og fødevarekontrol), som har sæde i Brno. Hvert produkt er ifølge loven forsynet med oplysninger om producenten. Kontrol af oprindelsen til den indenlandske humle udføres regelmæssigt af Výzkumný ústav chmelařský (humleforskningsinstitut) med sæde i Žatec, som kontrollerer humlesortens renhed.

4.5. Produktionsmetode: Der anvendes tre grundlæggende ingredienser til fremstilling af »Znojemské pivo« — kvalitetsmalt med de ovennævnte egenskaber fremstillet af toradet forårsbyg, humle af sorterne Žatecký poloraný červeňák og Magnum Hallertau og ubehandlet drikkevand fra byens vandforsyningsnet. Ølfremstillingen begynder i bryghuset, hvor malten valses og blandes med vand. Det næste trin er den klassiske dobbelte dekoktionsproces, som anvendes til at opnå den optimale temperatur til ekstraktion af stofferne fra malten. Det vigtigste tekniske trin bestå i kogningen af øllet, når urten (maltekstrakt iblandet vand) koges med humlen til fremstilling af humleurt. Den varme urt klares og afkøles, hvorefter gæringen kan begynde. I Znojmo finder hovedgæringen sted i et typisk gæringsrum, hvor den kogte urt luftes, tilsættes gær og gærer i åbne fade i ca. syv dage. I dette tidsrum omdanner gæren maltsukkeret til alkohol, hvorved der dannes kuldioxid som biprodukt. Der bruges undergærende gær af sorten Saccharomyces cerevisiae uvarum. Når hovedgæringen er fuldført, afkøles fadet, gæren synker til bunds (heraf udtrykket »undergæring«), og det unge øl overføres til lagring i lagringskælderen. Lagringen varer mellem 30 og 90 dage, alt efter ølsort, og det er vigtigt, at temperaturen ligger stabilt på omkring 2 °C i dette tidsrum. Lagringen tjener til optimering af de organoleptiske egenskaber, mætning med CO2 og klaring. Inden det unge øl hældes på tønder eller flasker, skal gæren filtreres fra. Derefter stabiliseres og pasteuriseres det af hensyn til større kolloid og mikrobiologisk stabilitet. Øllet modnes i lagringskældre, som er forbundet med det historiske net af tunneller under byen Znojmo. Øllet tappes på flasker eller fade og sendes til kunderne.

4.6. Tilknytning: Det tidligste skriftlige vidnesbyrd om brygning i Znojmo stammer fra 1278. Den såkaldte »Losunková kniha« (1363), som stammer fra Karl IV's tid, nævner en række huse og borgere, som har ret til at brygge øl, herunder bryggeren Hostan (hvis navn blev symbolet på »Znojemské pivo« og Znojmo-bryggeriet). I 1629 var der to selvstændige bryggerier i byen. I 1924 slog de to bryggerier sig sammen, og Znojmo blev centrum for ølproduktionen i den nedre Podyjí-region. Efter privatiseringen i 1993 blev byens bryggeritradition videreført af firmaet HOSTAN, s.r.o. I 2002 blev dette firma slået sammen med STAROBRNO, a.s., som derefter har fortsat brygningen af det traditionelle Znojmo-øl, som går tilbage til det 13. århundrede.

»Znojemské pivo« fremstilles i det afgrænsede område efter den ovenfor beskrevne metode. Hertil anvendes råmaterialer med de foreskrevne egenskaber og kvalitet og de lokale vandkilder, som giver »Znojemské pivo« dets særlige egenskaber. Produktets egenart har rod i byens århundredgamle bryggeritradition i det afgrænsede område.

I Den Tjekkiske Republikkens mest prestigefyldte konkurrence, som finder sted på handelsmessen i PIVEX, har »Znojemské pivo« vundet priser i tre af de fire kategorier (i 1997 og 1998). I konkurrencen Cena českých sládků (de tjekkiske bryghuses pris) fik »Znojemské pivo« tredjepræmie i 1997 med det lyse fadøl »12 % Premium«.

I 1999 fik »Znojemské pivo« førstepræmie på messen i PIVEX for »12 % Hostan Premium« og andenpræmie for »10 % Hostan Granát«. I konkurrencen Cena českých sládků vandt »Znojemské pivo« førstepræmie for »11 % Hradní — světlý ležák«. I 2000 vandt »Znojemské pivo« førstepræmie i konkurrencen Naše pivko (vores øl), som blev afholdt af redaktionen på øltidsskriftet »Pivní kurýr«. Det hidtil mest succesfulde år for »Znojemské pivo« var 2001, da det vandt førstepræmie på Naše pivko-konkurrencen, og da Hostan — Naše pivko, en ølsort under »Znojemské pivo«, blev kåret til det bedste fadøl i České pivo-konkurrencen, den mest ansete konkurrence af denne art i Den Tjekkiske Republik. Med sorten Hostan-Hradní fik »Znojemské pivo« tredjepræmien i kategorien lagerøl. Samme år vandt »Znojemské pivo« andenpræmie i Cena českých sládků-konkurrencen med Hostan Hradní. I 2003 og 2004 fik Hostan — Naše pivko tildelt et kvalitetscertifikat i konkurrencen Zlatý pohár PIVEX.

Uanset hvilket varemærke »Znojemské pivo« sælges under, ved forbrugerne, at det drejer sig om en »Znojemské pivo«, der udelukkende fremstilles i det afgrænsede område.

Oprindelsesbetegnelsen »Znojemské pivo« blev registreret i Den Tjekkiske Republik i 2002 under nr. 186.

4.7. Kontrolorgan:

Navn: Státní zemědělská a potravinářská inspekce, Inspektorát v Brně Adresse: Běhounská 10 CZ-601 26 Brno Tlf. (420) 542 42 67 02 Fax (420) 542 42 67 17 E-mail: epodatelna@szpi.gov.cz

4.8. Mærkning: —

(1) EUT L 93 af 31.3.2006, s. 12.